2026-yilgi Qishki Olimpiada oʻyinlari millatlar paradi

Milan va Kortina-dʼampetssodagi 2026-yilgi Qishki Olimpiada oʻyinlari ochilish marosimi doirasidagi Millatlar paradi chogʻida har bir ishtirokchi mamlakat sportchilari va rasmiylari oʻz bayrogʻi va plakat koʻtaruvchisi boshchiligida San-Siro stadioniga kirib keldi. Har bir bayroqdor tegishli mamlakatning Milliy Olimpiya qoʻmitasi yoki bevosita sportchilar tomonidan tanlab olingan.

 Parad tartibi 
Anʼanaga koʻra, Olimpiya oʻyinlari vatani sifatida Gretsiya birinchi boʻlib maydonga kirib keldi. Mezbon sifatida Italiya esa oxirgi boʻlib kirdi. Xalqaro Olimpiya Qoʻmitasi tomonidan 2020-yilgi Yozgi Olimpiada oʻyinlarida joriy qilingan yangi qoidaga koʻra, Amerika Qoʻshma Shtatlarining Yuta shtatida boʻlib oʻtadigan 2034-yilgi Qishki Olimpiada oʻyinlari mezboni sifatida ushbu mamlakat sportchilari oxiridan 3-boʻlib, Fransiya esa Fransuz Alp togʻlarida oʻtadigan 2030-yilgi Qishki Olimpiada oʻyinlari mezboni sifatida oxiridan 2-boʻlib maydonga chiqdi. Oʻrtadagi barcha mamlakatlar mezbon mamlakat tili – italyan tili alifbosi tartibida kirib kelishdi.

 Rossiya va Belarus sportchilarining ishtiroki 
Rossiyaning 2022-yilda Ukrainaga bosqini tufayli Olimpiya sulhini buzganligi uchun Rossiya va Belarus mamlakatlarining Olimpiya qoʻmitalari faoliyati toʻxtatilganicha qolmoqda. Xalqaro Olimpiya qoʻmitasi 2025-yil sentyabr oyida Rossiya va Belarus sportchilariga 2026-yilgi oʻyinlarda neytral maqomda, yaʼni madhiyasiz, bayroqsiz va millatlar paradida hech qanday delegatsiyasiz qatnashishga ruxsat berilishini eʼlon qildi. Bunda 2024-yilgi Yozgi Olimpiada oʻyinlaridagi kabi qoidalar qoʻllaniladi.

 Joylashuvlar 
Oʻyinlar 4 ta geografik klasterga boʻlinganligi sababli, millatlar paradi ham 4 ta joyda oʻtkazildi. Bular: Milandagi San-Siro stadioni, Kortina shahar markazi, Predazzodagi Predazzo tramplindan sakrash stadioni va Livignodagi Livigno Snow parki. Mamlakatlarga esa hatto barcha sportchilari bir joyda boʻlsa ham, 2 nafar bayroqdor tayinlashga ruxsat berildi. Mezbon mamlakat Italiya delegatsiyasi safida esa 4 nafar bayroqdor bor edi.

 Manbalar 

Turkum:2026-yilgi Qishki Olimpiada oʻyinlari
Turkum:Olimpiya bayroqdorlarining roʻyxatlari
Turkum:Italiyadagi paradlar